Externé testovanie na účel získania nižšieho stredného vzdelania
Podľa § 155a zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa externého testovania na účel získania nižšieho stredného vzdelania môže na základe žiadosti zúčastniť:
· žiak posledného ročníka základnej školy s mentálnym postihnutím,
· žiak posledného ročníka základnej školy s mentálnym postihnutím v kombinácii s iným postihnutím alebo
· žiak posledného ročníka základnej školy alebo základnej školy pre žiakov so zdravotným znevýhodnením, ktorému nebolo opakovanou diagnostikou v zariadení poradenstva a prevencie potvrdené mentálne postihnutie (ďalej len „uchádzač“).
Žiadosť o vykonanie externého testovania podáva uchádzač, v prípade neplnoletého uchádzača jeho zákonný zástupca orgánu miestnej štátnej správy v školstve, t. j. príslušnému regionálnemu úradu školskej správy v Trenčíne do 30. novembra.
Žiadosť o externé testovanie obsahuje údaje o uchádzačovi v rozsahu:
· meno, priezvisko a rodné priezvisko,
· dátum narodenia a miesto narodenia,
· rodné číslo,
· štátna príslušnosť a národnosť,
· materinský jazyk,
· adresa trvalého pobytu a telefonický kontakt.
K žiadosti o externé testovanie je potrebné priložiť vysvedčenie za posledný absolvovaný ročník základnej školy.
Obsah, termín (riadny aj opravný) a kritéria úspešného absolvovania externého testovania na príslušný školský rok určuje a na svojom webovom sídle zverejňuje ministerstvo.
Miesto konania (názov a sídlo príslušnej základnej školy) a ďalšie organizačné pokyny oznámi uchádzačovi príslušný regionálny úrad školskej správy v sídle kraja najneskôr 30 dní pred konaním externého testovania.
Nižšie stredné vzdelanie získa uchádzač úspešným absolvovaním externého testovania. Dokladom o získanom stupni vzdelania a získanej kvalifikácii je vysvedčenie, ktoré uchádzačovi vydáva základná škola, v ktorej uchádzač vykonal externé testovanie.
Dôležité upozornenie: Žiak získa nižšie stredné vzdelanie na základe výsledku externého testovania úspešným absolvovaním posledného ročníka základnej školy.
V opravnom termíne môže vykonať externé testovanie uchádzač, ktorý v riadnom termíne vykonal externé testovanie neúspešne a požiadal o to. Žiadosť o vykonanie externého testovania v opravnom termíne sa podáva regionálnemu úradu školskej správy v Trenčíne do 30 dní od neúspešného vykonania externého testovania (t. j. odo dňa, kedy sa uchádzač dozvedel výsledok testovania, ktorý bol neúspešný).
Externé testovanie po vykonaní externého testovania v opravnom termíne už nemožno opakovať.
